Geraamte dalk dié van vermiste PE-manAdriaan Scheepers (55) van Gqeberha in die Oos-Kaap word sedert September 2020 vermis. (Foto: SAPS) ’n Geraamte wat Maandagmiddag in ’n beboste gebied in Sherwood in Gqeberha (Port Elizabeth) gevind is, is dalk dié van ’n 55-jarige man wat meer as ’n jaar gelede verdwyn het. ŉ Brandbestryder het op die geraamte in Walkerweg afgekom nadat hy ŉ veldbrand geblus het. Volgens kapt. Sandra Janse van Rensburg, polisiewoordvoerder, het familielede van die vermiste Adriaan Scheepers reeds aangedui dat die klere en selfoon wat by die geraamte gevind is, glo aan hom behoort. Scheepers word sedert September 2020 vermis. Adriaan Scheepers (55) van Gqeberha in die Oos-Kaap word sedert September 2020 vermis. (Foto: Facebook / Pink Ladies) Janse van Rensburg sê ’n geregtelike doodsondersoek sal nou gedoen word om te bepaal of dit wel Scheepers se oorskot is. “Die selfoon sal ook na die polisie se kubereenheid vir ontleding gestuur word.”